Landdros se kêrel vir veediefstal aangekeer - Howe - Republikein
Monday, March 11th, 07:05:54
Landdros se kêrel vir veediefstal aangekeer
06 March 2018 | Howe
Ronelle Rademeyer - Dit het gegons op Karasburg toe drie mans verlede week in verband met die diefstal van kleinvee op 'n plaas in die omgewing aangekeer is en dit geblyk het een van die mans is die kêrel van die landdros op die dorp.
Die mans is na bewering tydens 'n nagtelike operasie deur die polisie in samewerking met plaaseienaars vasgetrek.
Mnr. Foreman Zaruuka, 'n werk­nemer van die Padkonstruksiemaatskappy (RCC), was glo agter die stuur van 'n bakkie van dié staatsonderneming toe die polisie toegeslaan het. Vyf skape en 'n bok is na bewering vasgebind in sakke agter op die bakkie gevind.
Sy medebeskuldigdes wat saam met hom op klagte van veediefstal moet antwoord, is mnre. Gerson Tjaveondja en William Platt.
Laasgenoemde is na bewering in 'n verhouding met me. Salome Bampton, die landdros op Karasburg. Op sy Facebook-blad is talle foto's van hulle twee saam.
Tjaveondja is glo werksaam op die plaas waar die ses stuks kleinvee na bewering vasgelê is.
Me. Yeukai Kangira, staatsaanklaer in die saak, het by navraag bevestig dat Bampton weens “'n botsing van belange” nie as die landdros in die saak kon optree nie.
Sy sê streekslanddros Sunsley Zisengwe is van Keetmanshoop af gestuur en die mans het op 27 Februarie voor hom verskyn. Die saak is tot 30 April vir verdere ondersoek uitgestel en hulle is borgtog geweier.
Volgens Kangira het Zaruuka en ­Tjaveondja reeds aangedui dat hulle formeel om borgtog gaan aansoek doen. Sy het in hierdie stadium nog nie 'n brief in dié verband van Platt ontvang nie.
Hy en Zaruuka het wel beide versoek dat regsverteenwoordigers vir hulle aangestel word.